HU Az Európai Unió Hivatalos Lapja C 167/18

Értesítés egy tajvani vállalatnak a Tajvanon feladott glifozát behozatalára alkalmazandó dömpingellenes intézkedések alóli mentességéről

(2006/C 167/06)

A Bizottság 2005 augusztusában értesítést (1) tett közzé (a továbbiakban: az értesítés), amelyben olyan információkról tájékoztatta az érdekelt feleket, amelyeket egy, a 2002-ben a Tajvanon feladott glifozát behozatalára is kiterjesztett dömpingellenes intézkedések alól mentességet kapott tajvani vállalatról kapott. A közzétételt követően az említett vállalatra vonatkozó mentességet a Bizottság megvizsgálta és a következő következtetésekre jutott:

A. ELJÁRÁS

1. A termék és a jelenlegi intézkedések

Az érintett termék az ex 2931 00 95 és ex 3808 30 27 KN-kódok alá besorolt glifozát.

A Tanács a 368/1998/EK rendelettel (2) végleges dömpingellenes intézkedéseket vezetett be a Kínai Népköztársaságból (a továbbiakban: KNK) származó glifozát behozatalára. Az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (3) (a továbbiakban: az alaprendelet) 13. cikkében meghatározott, az intézkedések kijátszására vonatkozó vizsgálat lefolytatása után 2002. januárjában a Tanács 163/2002/EK rendeletével (4) a KNK-ból származó glifozát behozatalára kivetett vámokat a Malajziában és Tajvanon feladott glifozát behozatalára is kiterjesztette (függetlenül attól, hogy azt Malajziából vagy Tajvanról származóként jelentik-e be), kivéve a tajvani Sinon Corporation és egy további, megnevezett malajziai vállalat által előállított terméket.

Az alaprendelet 11. cikkének (2) és (3) bekezdésében előírt felülvizsgálatok után a Tanács az 1683/2004/EK rendelettel (5) végleges dömpingellenes vámot vetett ki a KNK-ból származó glifozát behozatalára, és azt kiterjesztette a Malajziában és Tajvanon feladott glifozát behozatalára is (függetlenül attól, hogy Malajziából vagy Tajvanról származóként jelentik-e be), ismét a tajvani Sinon Corporation és egy további megnevezett malajziai vállalat által előállított termék kivételével.

2. Az értesítés hatálya

Egy – többek között a részvényállománnyal kapcsolatos vállalat-specifikus információk nyújtására szakosodott – vezető vállalattól jelentés formájában arra utaló információ érkezett a Bizottsághoz, hogy a Sinon Corporation és egy másik tajvani vállalat (a továbbiakban: a másik tajvani vállalat) között kapcsolat állhat fenn, amelynek megléte, ha beigazolódik, a megadott mentesség visszavonását tenné szükségessé.

Az értesítés nyomán vizsgálat indult annak megállapítására, hogy a mentesség megítélésének időpontjában a Sinon Corporation megfelelt-e a Tajvanon feladott glifozát behozatalára kiterjesztett intézkedések alóli mentességre vonatkozó valamennyi feltételnek, és amennyiben igen, úgy továbbra is megfelel-e azoknak.

3. Vizsgálati időszak

A vizsgálati időszak a 2004. július 1. és 2005. június 30. közötti időszakra terjedt ki. A kereskedelmi szerkezet változásának vizsgálata érdekében 2000-től a vizsgálati időszakig gyűjtöttek adatokat.

4. A vizsgálat

A Bizottság az értesítés egy példányát elküldte a tajvani hatóságoknak, hogy azok észrevételeket tehessenek és információkat szolgáltathassanak a vizsgálat érdekében.

A Sinon Corporationnek és a másik tajvani vállalat kérdőíveket kapott. A Bizottság teljesen kitöltött kérdőívet kapott vissza a Sinon Corporationtól, és részleges választ a másik tajvani vállalattól. A Sinon Corporation által szolgáltatott információkat a vállalat tajvani székhelyén ellenőrizték.

Írásos állásfoglalás érkezett továbbá az European Glyphosate Associationtől is (Európai Glifozát Egyesület), amely a közösségi glifozát-termelőket képviseli.

B. MEGÁLLAPÍTÁSOK

1. A vállalatok közötti kapcsolat

A vizsgálat folyamán a Sinon Corporation és a másik tajvani vállalat közötti esetleges kapcsolatra vonatkozó, bármely forrásból származó információkat ellenőrizték, szükség esetén aktualizálták, és megvizsgálták.

A vállalatspecifikus információk nyújtására szakosodott vállalkozástól frissített jelentést kértek. Ez a jelentés nem jelezte a Sinon Corporation és a másik tajvani vállalat közötti kapcsolatokat, amelyekről a korábbi jelentés beszámolt. A szakosodott vállalat kijelentette, hogy az előzőleg közölt információ pontatlan volt, és a Sinon Corporation és a másik tajvani vállalat közötti kapcsolat kizárólag a szállító/vevő viszonyra korlátozódik.

A vizsgálat megerősítette, hogy a Sinon Corporation és a másik tajvani vállalat mind jelenleg, mind a múltban kölcsönösen adott és vett egymástól termékeket. Bebizonyosodott, hogy a két cég között régebbre visszanyúló és ma is fennálló szoros munkakapcsolat van. A kapott tájékoztatás, a vizsgálat és az annak folyamán végzett ellenőrzések alapján ugyanakkor a két vállalat között az említett szállító/vevő kapcsolatot meghaladó kapcsolat nem mutatható ki.

2. Glifozát-gyártás és -szállítás

A vizsgálat folyamán kapott és ellenőrzött információk azt mutatják, hogy a Sinon Corporation jelenleg elegendő mennyiségű glifozátot állít elő a Közösségbe irányuló szállítás biztosítására. Megállapítást nyert, hogy a vállalat a terméket érintő termelési kapacitását megnövelte. Ezt egy eredetileg más termék előállítására használt gyártósor átállításával érték el. A vizsgálat azt is megállapította, hogy a Sinon Corporation által a Közösségbe szállított glifozátot teljes egészében a vállalat állítja elő. Ezért megállapítható, hogy a Sinon Corporation továbbra is eleget tesz minden feltételnek, amely indokolja, hogy mentességet kapjon a Tajvanon feladott glifozát behozatalára alkalmazott dömpingellenes intézkedések alól.

3. Következtetések

A fentiek alapján levonható a következtetés, amely szerint semmilyen bizonyíték nincs arra, hogy a mentesség megadásának idején ne lett volna együtt a mentesség minden feltétele, mivel nem találtak bizonyítékot arra nézve, hogy a Sinon Corporation és a másik tajvani vállalat közötti kapcsolat túllépne a szállító/vevő kapcsolaton. Ezen felül azt is megállapították, hogy a mentesség feltételei továbbra is fennállnak, mivel a Sinon Corporation által a Közösségbe szállított glifozátot teljes egészében a vállalat állítja elő.

A Bizottság tájékoztatta a vizsgálat eredményeiről és megállapításairól az érintett feleket, és lehetőséget adott arra, hogy a felek megtehessék észrevételeiket. Észrevétel nem érkezett.

C. A VIZSGÁLAT LEZÁRÁSA

A fentiek alapján a jelen vizsgálat – a Sinon Corporationnek a Tajvanon feladott glifozát behozatalára kiterjesztett dömpingellenes intézkedések alóli mentességét továbbra is változatlanul fenntartva – lezárul.

Ha a jövőben bármely, e vizsgálat folyamán a felek által rendelkezésre bocsátott lényeges információ pontatlannak bizonyulna, új vizsgálat indítható annak megállapítására, hogy a fenti következtetések helyesbítésre szorulnak-e.

(1) HL C 200., 2005.8.17., 3. o.

(2) HL L 47., 1998.2.18., 1. o. A legutóbb az 1086/2000/EK rendelettel (HL L 124., 2000.5.25., 1. o.) módosított rendelet.

(3) HL L 56., 1996.3.6., 1. o. A legutóbb a 2117/2005/EK rendelettel (HL L 340., 2005.12.23., 17. o.) módosított rendelet.

(4) HL L 30., 2002.1.31, 1. o.

(5) HL L 303., 2004.9.30., 1. o.